Beaconsfield is 'n groot voorstad in die suidoostelike uithoek van Kimberley, die hoofstad van die Noord-Kaap, Suid-Afrika. Dit was 'n afsonderlike munisipaliteit tot dit feitlik deel geword het van die aanliggende Diamantstad vanweë die snelle uitbreiding van laasgenoemde en toe in 1912 amptelik ingelyf is by Kimberley se munisipale gebied. Die Sewendedagadventistekerk in Suider-Afrika het in 1887 in Beaconsfield ontstaan. Beaconsfield lê noordoos van Kimberley se stasie en aan die spoorlyn tussen die Kaap, Johannesburg en Zimbabwe. Die dorpsgebied het ontstaan vanweë die ontdekking van diamante in 1870 op die plaas Dorsfontein. Dit het eers bekendgestaan as Dutoitspan, vandag nog die naam van die plaaslike NG gemeente wat in 1872 hier gestig is, nes die NG gemeente Kimberley in Newton in die stad self. Dutoitspan is genoem na Abraham Paulus du Toit, die eienaar van die plaas, en 'n laagliggende pan in die nabyheid van die opstal. Die myn, soos die NG gemeente hier, dra nog die naam Dutoitspan, maar die dorpsgbied is later Beaconsfield genoem ter ere van lord Beaconsfield, die indertydse Britse premier.